নজিরবিহীন ভুল!
হয়তো তাই। হয়তো নয়। এ যাবৎকালে অবশ্য এমন ঘটনার কথা আগে শোনা যায়নি। কেউ এমন ভুলও করে ফেলেননি। দেশের প্রধানমন্ত্রী নরেন্দ্র মোদী বানান ভুলে হয়ে যাননি অন্য কোনও ব্যক্তি। তাই মোদীর নামের বানান ভুল নিয়ে কালি খরচ হচ্ছে সংবাদমাধ্যমে।
মোদীকে নিয়ে এখন উত্তাল গোটা দেশ। তাঁর প্রতিটি পদক্ষেপ অনুবীক্ষণ যন্ত্রের নীচে ফেলে দেখা হচ্ছে। তাঁর সিদ্ধান্তে দেশের উন্নতি হবে নাকি তা দেশের ক্ষতি ডেকে আনবে, তা নিয়ে নানা মুণির নানা মত। সেই নরেন্দ্র মোদীর নামই কিনা বেনজির ভাবে বদলে গেল। থুড়ি, বলা ভাল বানান ভুলে নরেন্দ্র মোদীর নামটাই যে বদলে গেল! বিখ্যাত মণীষীদের বক্তব্য অনুযায়ী, মানুষ মাত্রেরই ভুল হয়। ফলে এক্ষেত্রেও হয়তো বানান ভুল নিয়ে ‘গেল গেল’ রব তোলার কোনও কারণ নেই। কিন্তু যাঁর নাম ভুল হয়েছে তিনি যে দেশের প্রধানমন্ত্রী। ফলে ইচ্ছাকৃত বা অনিচ্ছাকৃত যে ধরনের ভুলই হয়ে থাকুক না কেন, সেটা কিন্তু খবরই। সেই কারণেই যুবরাজ সিংহর দেওয়া বিয়ের কার্ডে নরেন্দ্র মোদীর নামের বানান ভুল নিয়ে সংবাদমাধ্যমে লেখালেখি হচ্ছে। ইংরেজি সংবাদমাধ্যমে ব্যবহার করা হচ্ছে ‘ব্লান্ডার’ শব্দটা।

গোটা দেশ জানে, যুবির সঙ্গে বিয়ে হচ্ছে হ্যাজেল কিচের। মোদীজির হাতে কার্ড তুলে দেওয়ার জন্য পার্লামেন্টে গিয়েছিলেন যুবি ও তাঁর মা শবনম। প্রধানমন্ত্রীর হাতে দেওয়া হয় বিয়ের কার্ড। আর সেই কার্ডেই মোদীর নামের বানানে ভুল পাওয়া গিয়েছে। Narendra-র (নরেন্দ্র) জায়গায় বানান ভুলে হয়ে প্রধানমন্ত্রী হয়ে গিয়েছেন ‘Narender’ (নরেন্দর)। অবশ্য এই ভুল নিয়ে মোদী সরব হননি। তবে যুবরাজের সতর্ক হওয়া উচিত ছিল। হাজার হোক, দেশের প্রধানমন্ত্রী বলে কথা। উল্লেখ্য, ৩০ নভেম্বর যুবি ও হ্যাজেলের বিয়ে। ভারত ও ইংল্যান্ডের ক্রিকেটাররা যুবির বিয়েতে হাজির থাকতে পারেন।